 Wizkid, olorin taka-sufee, kan Aarẹ Buhari labuku : Afaimọ ki ọdọmọkunrin olorin taka-sufee nni, Ayọdeji Ibrahim Balogun, ẹni tawọn eeyan tun mọ si Wizkid ma wọ wahala ijọba pẹlu bo ṣe kan Aarẹ Muhammed Buhari labuku.Laipẹ yii ni arun Koronafairọọsi kọlu Aarẹ orilẹ-ede America, Donald Trump, ati iyawo ẹ, Melania, kaakiri agbaye si ni wọn ti n ki i, ti wọn n ṣadura fun un wi pe aisan ọhun ko ni i mọna ẹmi.Eyi naa ni Aarẹ Muhammed Buhari ṣe o, bo si ti gbe e sori ẹrọ abẹyẹfo rẹ, twitter, to ki Donald Trump, to si tun ṣadura fun un pe ki Ọlọrun tete mu un lara da, bẹẹ ni Wizkid naa gba ori ẹrọ abẹyẹfo rẹ, twitter lọ, nibẹ gan-an lo ti kan Aarẹ orilẹ-ede yii labuku. O kọ ọ sibẹ pe Baba, ọrọ Donald Trump ko kan yin rara, awọn ọlọpaa atawọn ọtẹlẹmuyẹ Sars ti wọn n pa awọn ọdọ ni Naijiria lojoojumọ ni kẹ ẹ ba wa mojuto, ko sohun to kan yin ninu ọrọ America, orilẹ-ede tiyin ni kẹ ẹ kọju mọ.Bo ti ṣe kọ ọ niyẹn o, ohun tawọn eeyan si n sọ ni pe afaimọ ki ohun to ṣe yii ma di ọran si i lọrun, nitori ohun ti Buhari ṣe ki i ṣe ohun to buru rara. Wọn ni, kaakiri agbaye lawọn eeyan ti n ki Aarẹ Amẹrika, toun naa ba si ki i, eyi ko yẹ ko fa iru abuku bẹẹ.Bakan naa lawon mi-in sọ pe ko si wahala ninu ki eeyan sọ ero ọkan ẹ, ohun ti Wizkid ṣe, ero ọkan ẹ lo gbe jade. Ati pe ẹtọ ọmọniyan paapaa faaye gba a daadaa labẹ ofin. 